Buxoro, Jondor va Sirdaryo tuman hokimlari lavozimidan ozod qilindi

O`zbekiston Respublikasi Prezidenti Shavkat Mirziyoev raisligida videoselektor yig`ilishi bo`lib o`tmoqda. Kun tartibiga ikkita masala – hududlarda tadbirkorlikni qo`llab-quvvatlash bo`yicha ko`rilayotgan chora-tadbirlar natijadorligi hamda xizmatlar sohasini rivojlantirishga doir kelgusi vazifalar muhokamasi kiritilgan.
Ma`lumki, yil boshida har bir viloyat, tuman va shahar hokimi xalqqa murojaat qilib, tadbirkorlikni rivojlantirish bo`yicha aniq rejalarini belgilab olgan edi. Ularni amalga oshirish maqsadida, bu yilgi murakkab sinovlarga qaramasdan, biznesni qo`llab-quvvatlash uchun etarli resurslar ajratib, barcha zarur sharoitlar yaratildi.
Yig`ilishda, avvalo, hokimlar va sektor rahbarlarining asosiy vazifasi va zimmasiga olgan majburiyati – yangi ish o`rinlari yaratib, ehtiyojmand oilalarni “temir daftar”dan chiqarish borasidagi ishlar natijadorligi ko`rib chiqilmoqda. 
Masalan, Sirdaryo viloyatida 10 oyda 12 mingta doimiy ish o`rni tashkil etilgan. Natijada “temir daftar”ga kiritilgan ishsiz fuqarolarning qariyb 90 foizi bandligi ta`minlangan.
Xuddi shunday, Qashqadaryo viloyatining Qarshi shahri va Kitob tumani, Navoiy viloyatining Qiziltepa, Uchquduq, Navbahor tumanlari va Zarafshon shahrida ko`p ish o`rni yaratilgani qayd etildi. Shu bilan birga, bu borada ahvol qoniqarsiz bo`lgan tumanlardagi sustkashliklar ko`rsatib o`tildi.
- Har bir hududda tadbirkorlikni rivojlantirishning katta resurslari bor. Faqat uni ishga solish  kerak. Hudud rahbarlari har kuni bu haqda o`ylashi va izlanishi lozim, - dedi davlatimiz rahbari.
Mazkur yilda oilaviy tadbirkorlik dasturlari doirasida jami 4 trillion so`m ajratish belgilangan edi. Lekin yil davomida qo`shimcha mablag`lar ham yo`naltirildi, aholi va tadbirkorlarga jami 5,2 trillion so`m imtiyozli kreditlar berildi.
Yig`ilishda ushbu mablag`larning samaradorligi tahlil qilindi. Misol uchun, Shovot tumanida 26 milliard so`m oilaviy kredit ajratilib, bir yarim mingta ish joyi yaratilgan. Ya`ni, 1 milliard so`m kreditga 56 ta yangi ish o`rni to`g`ri kelgan.
Bu ko`rsatkich Qo`shrabotda 57 ta, Muzrabotda 49 tani tashkil etgan.
Bugungi kunda tadbirkorlarning qariyb 1 trillion so`mlik yangi loyihalari uchun kreditlarga talabi borligi qayd etildi. Moliya vazirligiga yangi jalb etilgan evroobligasiya mablag`laridan 1 trillion so`mni Xalq banki, Mikrokreditbank va Agrobankka oilaviy tadbirkorlik dasturlari uchun resurs sifatida joylashtirish vazifasi qo`yildi.
Xalq bankiga xotin-qizlar tadbirkorligi uchun loyihalar tayyorlab, ularni o`z biznesini yo`lga qo`yishni o`rgatish topshirig`i berildi. Bunda bank xodimlari ayollar bilan mijozbay, mahallabay, tumanbay bevosita ishlashi zarurligi ko`rsatib o`tildi.
Tadbirkorlik faoliyati uchun yaratilgan imtiyozlar natijasida 10 oyda 78 mingta korxona tashkil etilgan. Xususan, Xovos tumanidagi yangi kichik sanoat zonasida 7 ta loyiha natijasida 500 ta ish o`rni yaratilgan. Umuman, tumanda jami 170 ta yangi korxona ochilgan.
Lekin Yozyovon, Uchtepa, Shofirkon va Bekobod tumanlarida faol tadbirkorlarni ko`paytirish bo`yicha ishlar tanqid qilindi. Iqtisodiy taraqqiyot va kambag`allikni qisqartirish vazirligiga bunday joylarda tadbirkorlarga har tomonlama ko`mak berish bo`yicha “biznes-patronaj” tizimini yo`lga qo`yish topshirildi.
Pandemiya davrida vaqtincha ishlamay turgan 96 mingta korxona o`z faoliyatini tiklagani qayd etilib, qolgan biznes sub`ektlariga ham bu borada ko`maklashish muhimligi ta`kidlandi.
Hududlarda tadbirkorlarni er masalasi ko`p qiynayotgani, bu borada ko`plab murojaatlar bo`layotgani ko`rsatib o`tildi.
Yig`ilishda joylarda infratuzilmani yaxshilash masalasiga alohida e`tibor qaratildi. Rivojlanishdan orqada qolayotgan 22 ta tuman uchun investisiya dasturi doirasida 264 milliard so`m, boshqa hududlar uchun qo`shimcha 736 milliard so`m yo`naltirilishi qayd etildi.
Ish o`rinlari tashkil etish, tadbirkorlar muammolarini hal qilish va ularni qo`llab-quvvatlash borasida o`zibo`larchilikka yo`l qo`ygan Buxoro, Jondor va Sirdaryo tuman hokimlarini lavozimidan ozod etish masalasi qo`yildi.
Tadbirkorlikni rivojlantirish bo`yicha hokimlarning hisobotini mahalliy kengashlarda muhokama qilib, faoliyatiga baho berish, shuningdek, 2021 yil uchun aniq rejalarni belgilash muhimligi ta`kidlandi.